Siya, die ‘Faf’-broekie en Gerard Butler(Foto: Twitter) Dit is nie net die Springbokke se oorwinning oor Skotland die afgelope naweek wat die nuus gehaal het nie. Springbok-kaptein, Siya Kolisi, het om twee ander redes ook nuus gemaak en foto’s hiervan versprei steeds soos ’n veldbrand op sosiale media. Kolisi het na Saterdag se wedstryd op Murrayfield, wat die Springbokke met 30 – 15 gewen het, oor ’n versperring gespring en sy handtekening op ’n ondersteuner se Speedo gemaak. Die Speedo, in die kleure van die Suid-Afrikaanse vlag, herinner aan dieselfde broekie wat Faf de Klerk na die Springbokke se Wêreldbekeroorwinning gedra het. Op video’s en foto’s kan gesien word hoe Kolisi en die ondersteuner mekaar omhels en Kolisi die Speedo teken en die ondersteuner ’n raps op die boud gee voor hulle weer druk en Kolisi dan onder luide toejuiging wegdraf. Die ondersteuner is intussen as Jack Denton, oorspronklik van Zimbabwe, geïdentifiseer. Volgens EWN het Denton in Suid-Afrika skoolgegaan en woon hy nou in Edinburgh. Denton het aan EWN gesê hy sal graag ook De Klerk se handtekening op die Speedo wil kry aangesien dit Faf is wat dié Speedo bekend gemaak het. Captain @SiyaKolisi!!! #Brilliant #CaptainFantastic pic.twitter.com/4P40vd72Gi — SA Rugby magazine (@SARugbymag) November 13, 2021 Kolisi het egter ook om ’n ander rede aandag getrek – die keer oor ’n foto van hom saam met die Skotse akteur Gerard Butler. Kolisi het op sy Facebook-blad foto’s van hom en Butler gedeel. Hy het Butler bedank omdat hy die wedstryd bygewoon het op sy [Butler] se verjaarsdag. In een van die foto’s staar Butler Kolisi met bewondering aan terwyl hy met ’n Springbok-trui in sy hand staan.